ЩIэныгъэм зи гъуэгу щыпхызыш
Зи теплъэкIи зэкIуж, куэдым хуэнабдзэгубдзаплъэ, зи гупсысэр жыжьэ нэс Жыгуэ Иннэ «зэфэну псыр къыщыжэнур дяпэкIэщ» жыхуаIэ ныбжьым итщ. Къэбэрдей-Балъкъэр къэрал университетым и магистратурэм и «Адыгэ филологие» къудамэм и япэ курсыр фIы защIэкIэ къэзыуха хъыджэбзым и мурадхэр дахэщ, ахэр зэрызыIэригъэхьэну Iэмалхэри иубзыхуауэ апхуэ-дэщ.
Псыгуэнсу дэт курыт еджапIэр къиуха нэужь, Иннэ щIэтIысхьащ КъБКъУ-м химиемкIэ иIэ факультетым. Ар къиуха нэужь, и щIэныгъэм хигъэхъуэну, и лъэпкъ литературэр нэхъ куууэ иджыну хуейуэ университетым и «Адыгэ филологие» къудамэм щIэтIысхьащ.
Махуэ къэс щIэ гуэр зэрызригъэщIэным хущIэкъуу, и щIэныгъэм хигъахъуэ зэпыту апхуэдэщ Иннэ. Ар КъБКъУ-м къыщызэрагъэпэщ конференцхэм, зэпеуэхэм, творческэ, литературэ зэхьэзэхуэхэм, жылагъуэ Iуэхухэм жыджэру хэтщ, пашэныгъэхэр къыщехь. Апхуэдэу КъБКъУ-м Кавказ Ищхъэрэм щыпсэу лъэпкъхэм я литературэмрэ IуэрыIуатэмкIэ и кафедрэм и унафэщI, филологие щIэныгъэхэм я доктор, профессор ТIымыжь Хьэмыщэ и унафэм щIэту Иннэ курс лэжьыгъэ игъэхьэзырри, иджыблагъэ Москва щекIуэкIа «Горизонты науки» зэпеуэм диплом, курс лэжьыгъэ иригъэхьати, «Курс лэжьыгъэ нэхъыфI» унэтIыныгъэм и япэ нагъыщэ дипломыр къыхуагъэфэ-щащ.
Мыр ТIымыжь Хьэмыщэрэ Иннэрэ я япэ лэжьыгъэкъым. Студентхэм я курс лэжьыгъэ нэхъыфIхэм я урысейпсо зэпеуэу мазэ зыбжанэ ипэкIэ Башкирием и къалащхьэ Уфа щекIуэкIам ягъэхьа лэжьыгъэми япэ увыпIэр къыщихьащ.
Пщащэ акъылыфIэр зэреджэм хуэдэурэ щолажьэ ВГТРК къэрал телерадиокомпанием и Къэбэрдей-Балъкъэр къудамэм. Абы хуабжьу фIэгъэщIэгъуэнщ журналист IэщIагъэр. РадиокIэ къэпсалъэурэ хъыбарыщIэ-хэмкIэ ядогуашэ, щапхъэ зытехыпхъэу республикэм исхэм яхуэзэурэ ахэр цIыхухэм зэраригъэцIыху-ным, IэнатIэ зэхуэмыдэхэм пэрыт IэщIагъэлI Iэзэхэр утыку къызэрыришэным хущIокъу Иннэ.
Зи къаруи, зэфIэкIи, щIэныгъи, Iэзагъи IуэхуфIхэм тегъэпсыхьауэ зи лъагъуэ хэзыш Жыгуэ Иннэ и мурадхэр къехъулIэу, щIэныгъэм, жылагъуэ лэжьыгъэм я лъагапIэщIэм нэсу, унагъуэ насып щымыщIэу куэдрэ псэуну ди гуапэщ.
ХЬЭРЭДУРЭ Аллэ.
